සාපලත් ත්‍රස්තවාදී උවදුරෙන් මුදා ගත් මවුබිමේ පවත්වන මුල්ම සිංහල හා හින්දු අලුත් අවුරුදු උළෙල අන් කවරදාටත් වඩා උත්සවශ්‍රීයක් ගනු ඇතැයි අගමැති රත්නසිරි වික්‍රමනායක මහතා පවසයි.නිදහස් කර ගත් මවුබිම සශ්‍රීකත්වයෙන් පිරි රටක් ලෙස ගොඩ නැඟීමට සියලුදෙනා පෙළ ගැසිය යුතු බවත් අගමැතිවරයා සිය අලුත් අවුරුදු පණිවිඩයෙන් කියා සිටී.එම ජාතික කාර්යය සාක්ෂාත් කර ගැනීමට සියලු ලක්වාසීන් එකමුතුව, අවංකව සිය යුතුකම ඉටු කරනු ඇතැයි ද අගමැතිවරයා විශ්වාසය පළ කරයි.තිස් වසරකට පසු සමස්ත ශ්‍රී ලංකාවේ සිංහල හා දෙමළ ජනතාව එකමුතුව ලක්දෙරණ පුරා නිදහසේ සමරන අවුරුද්ද සෑම අතින්ම අලුත් ආරම්භයක් සනිටුහන් කරන දිනයක් බවත් අගමැතිවරයා කියයි.සිංහල හා හින්දු අලුත් අවුරුද්ද ශ්‍රී ලාංකේය සංස්කෘතියේ එකමුතුබව කියාපාන කදිම සාධකයක් බව කියන අගමැතිවරයා මේ හෙළ සිරිත් විරිත්, සැමරීමේ නිදහස ජනතාවට නැති යුගයක් අප පසු කළ බවත් මවුබිම සශ්‍රීකත්වයෙන් පිරි රටක් ලෙස ගොඩ නැඟුවහොත් එළඹෙන අවුරුද්ද මීටත් වඩා සශ්‍රීක වනු ඇතැයිද වැඩිදුරටත් පවසයි.